วัดเกาะ (จังหวัดสุพรรณบุรี)

วัดเกาะ ตั้งอยู่เลขที่ 104 ถนนทางหลวงแผ่นดินหมายเลข 3038 (ดอนเจดีย์ - ศรีประจันต์) หมู่ที่ 5 ตำบลวังหว้า อำเภอศรีประจันต์ จังหวัดสุพรรณบุรี เป็นวัดราษฎร์ คณะสงฆ์มหานิกาย เขตปกครองคณะสงฆ์ตำบลบางงาม อำเภอศรีประจันต์ จังหวัดสุพรณบุรี คณะสงฆ์ ภาค14 

**ประวัติ**
วัดสร้างเมื่อใดไม่ปรากฏหลักฐานชัดเจน สันนิษฐานว่าอยู่ในช่วงรัชสมัยพระบาทสมเด็จพระพุทธเลิศหล้านภาลัย (รัชกาลที่ 2) แห่งกรุงรัตนโกสินทร์ เป็นอย่างน้อย
เริ่มจากมีบุคคลคณะหนึ่งมาทำดินพลุตะไล ณ สถานที่แห่งนี้ แล้วพิจารณาเห็นว่ามีลำน้ำล้อมรอบ ลักษณะเป็นเกาะ เป็นจุดศูนย์กลางของชุมชน เหมาะที่จะสร้างวัด จึงชักชวนชาวบ้านในพื้นที่ให้ช่วยกันสร้างวัด แล้วขนานนามตามลักษณะภูมิประเทศที่ตั้งว่า วัดเกาะ ต่อมาเปลี่ยนชื่อเป็น วัดเกาะแก้ว แต่ประชาชนยังนิยมเรียกว่า วัดเกาะ และใช้ชื่อนี้ตลอดมา
ที่ดินตั้งวัดมีพื้นที่จำนวน 23 ไร่ ได้รับอนุญาตตั้งวัดเมื่อ พ.ศ. 2358 ได้รับพระราชทานวิสุงคามสีมาเมื่อวันที่ 31 กรกฎาคม พ.ศ. 2496 เขตวิสุงคามสีมา กว้าง 8 เมตร ยาว 30 เมตร
เป็นวัดซึ่งมีอดีตเจ้าอาวาส คือ พระครูวรนาถรังษี (ปุย ปุญฺญสิริ) เป็นพระเถราจารย์ที่มีชื่อเสียง เป็นที่เคารพนับถือของประชาชน วัตถุมงคลของท่านได้รับความนิยม

**ลำดับเจ้าอาวาส**
ลำดับเจ้าอาวาส และรักษาการเจ้าอาวาสวัดเกาะ เท่าที่พบข้อมูล

**อาคาร เสนาสนะ**
อาคาร เสนาสนะ- มณฑป สร้างเมื่อ พ.ศ. 2458 สมัยพระอาจารย์พลอยเป็นเจ้าอาวาส เป็นสถานที่ประดิษฐาน พระพุทธรูป และรอยพระพุทธบาท ได้รับการบูรณะเมื่อ พ.ศ. 2496 และ พ.ศ. 2556- อุโบสถ กว้าง 9.25 เมตร ยาว 31.50 เมตร สร้างเมื่อ พ.ศ. 2496 โดยการนำของ พระครูวรนาถรังษี (ปุย ปุญฺญสิริ) และพระครูประภัศร์ธรรมาภรณ์ (แต้ม ปุญฺญสุวณฺโณ) บูรณะเมื่อ พ.ศ. 2533 และ พ.ศ. 2558- หอระฆัง สูง 20 เมตร สร้างเมื่อ พ.ศ. 2497 โดยการนำของ พระครูวรนาถรังษี (ปุย ปุญฺญสิริ) บูรณะเมื่อ พ.ศ. 2525 และ พ.ศ. 2550- ฌาปนสถาน (เมรุ) หลังเก่า สร้างเมื่อราว พ.ศ. 2510 โดยการนำของ พระครูวรนาถรังษี (ปุย ปุญฺญสิริ) และพระเทพคุณาธาร (ผล ชินปุตฺโต)- หอสวดมนต์ กว้าง 8.50 เมตร ยาว 18 เมตร สร้างเมื่อ พ.ศ. 2517 โดยการนำของ พระครูวรนาถรังษี (ปุย ปุญฺญสิริ) บูรณะเมื่อ พ.ศ. 2552 - ศาลาการเปรียญวรนาถรังษี กว้าง 21 เมตร ยาว 44.50 เมตร สร้างเมื่อ พ.ศ. 2523 โดยการริเริ่มของ พระครูวรนาถรังษี (ปุย ปุญฺญสิริ) และการนำของ พระครูสุวรรณปัญญารัต (เซ้ง, สกล ปญฺญาพโล)- ฌาปนสถาน (เมรุ) หลังใหม่ สร้างเมื่อ พ.ศ. 2548 โดยการนำของ พระครูสุวรรณปัญญารัต (เซ้ง, สกล ปญฺญาพโล) บูรณะเมื่อ พ.ศ.2557- ศาลารัชมงคลรังษี กว้าง 17 เมตร ยาว 35 เมตร สร้างเมื่อ พ.ศ. 2553- อาคารอัศวเกียรติ กว้าง 15 เมตร ยาว 28 เมตร สร้างเมื่อ พ.ศ. 2555- ซุ้มประตูทางเข้าวัด ริมถนนทางหลวงแผ่นดินหมายเลข 3038 (ดอนเจดีย์ - ศรีประจันต์) สร้างเมื่อ พ.ศ. 2562- ศาลาอเนกประสงค์ (โดม) กว้าง 29 เมตร ยาว 65 เมตร สร้างเมื่อ พ.ศ. 2562- นอกจากนี้ยังมี กุฏิสงฆ์ โรงครัว ห้องพัสดุ ห้องน้ำ - สุขา เป็นต้น

**ปูชนียวัตถุ และสิ่งน่าสนใจ**
ปูชนียวัตถุ และสิ่งน่าสนใจภายในวัด- พระบรมสารีริกธาตุ อัญเชิญมาจาก 9 ประเทศ โดย พระธรรมสิริชัย (บุญเลิศ โฆสโก) อดีตเจ้าอาวาสวัดอรุณราชวรารามราชวรมหาวิหาร กรุงเทพมหานคร มอบถวายวัดเกาะ ประดิษฐานในอุโบสถ เมื่อ พ.ศ. 2551- พระประธานประจำอุโบสถ ชาวบ้านนิยมเรียกว่า “หลวงพ่อในโบสถ์”  เป็นพระพุทธรูปโลหะ ปางมารวิชัย โดยพระครูวรนาถรังษี (ปุย ปุญฺญสิริ) กับพระครูประภัศร์ธรรมาภรณ์ (แต้ม ปุญฺญสุวณฺโณ) และชาวบ้าน ร่วมกันนำโลหะเงิน ทอง นาก สัมฤทธิ์ พระพุทธรูป พระเครื่องที่ชำรุด สิ่งของเครื่องใช้ที่เป็นโลหะ ทำพิธีหลอมและเททองหล่อเป็นพระพุทธรูปที่วัดเกาะ เมื่อ พ.ศ. 2500 (ปีกึ่งพุทธกาล)- พระพุทธชินราช (จำลอง) สมเด็จพระพุทธโฆษาจารย์ (ฟื้น ชุตินฺธโร) อดีตเจ้าอาวาสวัดสามพระยา กรุงเทพมหานคร ถวายเป็นพระประธานประจำศาลาการเปรียญวัดเกาะ เมื่อวันที่ 21 กรกฎาคม พ.ศ. 2528- พระพุทธรูปหินทราย จำนวน 5 องค์ ชาวบ้านนิยมเรียกว่า “พระพุทธเจ้า 5 พระองค์”  เดิมเป็นพระประธานประจำอุโบสถหลังเก่า (อุโบสถหลังเก่าสร้างราว พ.ศ. 2383 ต่อมาทรุดโทรม เริ่มพังทลาย จึงรื้อราว พ.ศ. 2514 - 2515) พระพุทธรูปทั้ง 5 องค์ สร้างจากวัสดุหินทราย ไม่พบประวัติการสร้าง บางองค์มีศิลปะสมัยอยุธยา ได้รับการบูรณะ (เท่าที่พบข้อมูล) เมื่อ พ.ศ. 2540 และ พ.ศ. 2556 - พระพุทธรูปปางปาลิไลยก์ ชาวบ้านนิยมเรียกว่า "หลวงพ่อโต” เป็นพระประธานประจำมณฑป สร้างเมื่อ พ.ศ. 2458 ได้รับการบูรณะเมื่อ พ.ศ. 2496 และ พ.ศ. 2556- รอยพระพุทธบาท ศิลปะสมัยรัตนโกสินทร์ อัญเชิญมาจากพระแท่นดงรัง จังหวัดกาญจนบุรี เมื่อ พ.ศ. 2458 ประดิษฐานที่มณฑป- รูปเหมือนอดีตเจ้าอาวาส คือ รูปเหมือนพระครูวรนาถรังษี (ปุย ปุญฺญสิริ) สร้างเมื่อ พ.ศ. 2530 และรูปเหมือนพระครูสุวรรณปัญญารัต (เซ้ง, สกล ปญฺญาพโล) สร้างเมื่อ พ.ศ. 2558 ปัจจุบันประดิษฐานบนศาลาการเปรียญวรนาถรังษี- จิตรกรรมฝาผนังอุโบสถ เป็นภาพพุทธประวัติและเทพชุมนุม วาดโดยศิลปินผู้เชี่ยวชาญจากกรมศิลปากรเมื่อ พ.ศ. 2543- แพปลา เขตพื้นที่อภัยทานริมลำน้ำบางงาม บริเวณหน้าวัด เป็นที่อยู่อาศัยของปลาน้ำจืดนานาชนิด

**การศึกษา**
 สำนักศาสนศึกษาพระปริยัติธรรม แผนกธรรม วัดเกาะ ก่อตั้งโดยพระครูวรนาถรังษี (ปุย ปุญฺญสิริ) เปิดสอนเมื่อ พ.ศ. 2470 ถึงปัจจุบัน- เป็นที่ตั้งโรงเรียนประชาบาลวัดเกาะ ก่อตั้งโดยพระครูวรนาถรังษี (ปุย ปุญฺญสิริ) เมื่อ พ.ศ. 2477

**เทศกาล และงานประจำปี**
 พิธีบำเพ็ญกุศลทักษิณานุปทาน วันคล้ายวันมรณภาพพระครูวรนาถรังษี (ปุย ปุญฺญสิริ) วันที่ 8 กุมภาพันธ์  (วันบูรพาจารย์)- งานปิดทองไหว้พระประจำปี วันแรม 15 ค่ำ เดือน 4 (วันตรุษไทย)- งานปิดทองไหว้พระประจำปี และประเพณีลอยกระทง วันขึ้น 15 ค่ำ เดือน 12 (วันลอยกระทง)- พิธีบำเพ็ญกุศลทักษิณานุปทาน วันคล้ายวันมรณภาพพระครูสุวรรณปัญญารัต (เซ้ง, สกล ปญฺญาพโล) วันที่ 25 ธันวาคม

**ดูเพิ่ม**
 พระครูวิมลเมธาจาริย์ (อินทร์)- พระใบฎีกาอินทร์ (หลวงพ่ออินทร์เทวดา) - พระเมตตาวิหารีเถร (ปัด ธมฺมสโร) - พระครูประภัศร์ธรรมาภรณ์ (แต้ม ปุญฺญสุวณฺโณ) - พระครูวรนาถรังษี (ปุย ปุญฺญสิริ) - พระเทพคุณาธาร (ผล ชินปุตฺโต) - พระครูโอภาสพุทธิคุณ (กอง โอภาสโก) - พระครูสุวรรณปัญญารัต (เซ้ง, สกล ปญฺญาพโล)- พระธรรมวชิรนายก (ปรีชา อภิวณฺโณ)- พระพรหมโมลี (สุชาติ ธมฺมรตโน)

**อ้างอิง**
หมวดหมู่:โบราณสถานในจังหวัดสุพรรณบุรี
เกาะ
หมวดหมู่:วัดไทยในสังกัดคณะสงฆ์มหานิกาย